b'\n_START_ARTICLE_\nSaksan demokraattinen tasavalta\n_START_SECTION_\nHistoria\n_START_PARAGRAPH_\nToisen maailmansodan aikana liittoutuneet sopivat 1945 Potsdamin konferenssissa, ett\xc3\xa4 valloitettu natsi-Saksa jaettaisiin miehitysalueisiin nelj\xc3\xa4n liittoutuneiden j\xc3\xa4senen \xe2\x80\x93 Yhdysvaltain, Neuvostoliiton, Ison-Britannian ja Ranskan \xe2\x80\x93 kesken._NEWLINE_Samalla my\xc3\xb6s Puolan rajoja siirrettiin l\xc3\xa4nteen, samalla kun Neuvostoliiton rajoja Puolan toisella puolella siirrettiin. T\xc3\xa4m\xc3\xa4 maanvaihdos tehtiin Saksan it\xc3\xa4isten osien kustannuksella, ja rajalinjaksi tuli Oder\xe2\x80\x93Neisse-linja. DDR sijaitsi siten entisen Keski-Saksan ja Preussin alueella._NEWLINE_L\xc3\xa4ntisten valtojen miehitt\xc3\xa4m\xc3\xa4t alueet yhdistyiv\xc3\xa4t touko\xc2\xadkuussa 1949 Saksan liittotasavallaksi (ep\xc3\xa4virallisesti L\xc3\xa4nsi-Saksaksi). Neuvostoliiton miehitysalueesta muodostettiin samana vuonna 7. lokakuuta Saksan demokraattinen tasavalta, DDR. Samana p\xc3\xa4iv\xc3\xa4n\xc3\xa4 kokoontui ensimm\xc3\xa4ist\xc3\xa4 kertaa uusi kansanneuvosto, my\xc3\xb6hemmin Volkskammer, jonka pariksi valittiin eri osavaltioita edustava parlamentin toinen huone L\xc3\xa4nderkammer. Wilhelm Pieckista tuli ensimm\xc3\xa4inen presidentti ja uutta hallitusta alkoi johtaa Otto Grotewohl._NEWLINE_DDR peri hallintomuodokseen marxilais-leninil\xc3\xa4isen ideologian. Se liittyi Varsovan liittoon 1955, kun taas sen l\xc3\xa4ntinen naapuri liittyi l\xc3\xa4nsiliittouma Natoon._NEWLINE_Kun hallituksen m\xc3\xa4\xc3\xa4r\xc3\xa4yksell\xc3\xa4 oli vaadittu kaikkien tuotantom\xc3\xa4\xc3\xa4rien lis\xc3\xa4\xc3\xa4mist\xc3\xa4 10\xc2\xa0%, ty\xc3\xb6l\xc3\xa4iset osoittivat mielt\xc3\xa4\xc3\xa4n It\xc3\xa4-Berliiniss\xc3\xa4 17. kes\xc3\xa4kuuta 1953 vaatien vapaita vaaleja. My\xc3\xb6hemmin samana p\xc3\xa4iv\xc3\xa4n\xc3\xa4 neuvostojoukot kukistivat mielenosoituksen surmaten useita kymmeni\xc3\xa4 ihmisi\xc3\xa4 (niin sanottu It\xc3\xa4-Saksan kansannousu)._NEWLINE_Saksan jaon tapaan my\xc3\xb6s p\xc3\xa4\xc3\xa4kaupunki Berliini oli jaettu liittoutuneiden kesken, vaikka se j\xc3\xa4i Neuvostoliiton miehitysvy\xc3\xb6hykkeen ymp\xc3\xa4r\xc3\xb6im\xc3\xa4ksi. 1948-1949 L\xc3\xa4nsi-Berliinin asemasta k\xc3\xa4ydyss\xc3\xa4 kiistassa Neuvostoliitto eristi kaupungin ja katkaisi l\xc3\xa4nsimaiden huoltoyhteydet kaupunkiin. Vastaukseksi L\xc3\xa4nsi-Berliini\xc3\xa4 tuettiin ilmasillalla Berliinin saarron aikana._NEWLINE_Saksan liittotasavallan kasvanut hyvinvointi ja lis\xc3\xa4\xc3\xa4ntynyt poliittinen sorto id\xc3\xa4ss\xc3\xa4 sai monet it\xc3\xa4saksalaiset pakenemaan l\xc3\xa4nteen. Jatkuva pakolaisvirta sai DDR:n poliittisen johdon sulkemaan rajat piikkilanka-aidoilla, miinakentill\xc3\xa4, vartiotorneilla ja rajavartiointia vahvistamalla. Kuuluisin n\xc3\xa4ist\xc3\xa4 toimenpiteist\xc3\xa4 oli 1961 rakennettu Berliinin muuri, jonka sortuminen 1989 lienee voimakkain Saksojen yhdistymisen symboli. DDR:n turvallisuusministeri\xc3\xb6, (Ministerium f\xc3\xbcr Staatssicherheit, Stasi) tarkkaili kansalaisten el\xc3\xa4m\xc3\xa4\xc3\xa4 muun muassa v\xc3\xa4rv\xc3\xa4ttyjen ilmiantajien avulla. Joidenkin arvioiden mukaan sis\xc3\xa4ist\xc3\xa4 tarkkailua, seurantaa ja vakoilua harrastaneiden ihmisten osuus yhteiskunnasta oli per\xc3\xa4ti 1:6,5._NEWLINE_Kamppailua l\xc3\xa4nnen kanssa k\xc3\xa4ytiin my\xc3\xb6s urheilun tasolla. It\xc3\xa4saksalaiset menestyiv\xc3\xa4t monissa olympialajeissa armottomien harjoitusmenetelmien, j\xc3\xa4rjestelm\xc3\xa4llisen lahjakkuuksien seulonnan ja laajamittaisen dopingin ansiosta. Kuriositeettina DDR ja Saksan liittotasavalta kohtasivat jalkapallokentill\xc3\xa4 vain kerran, MM-kisoissa 1974. Vaikka liittotasavalta olikin kisojen is\xc3\xa4nt\xc3\xa4 \xe2\x80\x93 ja lopulta my\xc3\xb6s maailmanmestari \xe2\x80\x93 DDR voitti ottelun lukemin 1\xe2\x80\x930 sijoittuen lopulta kuudenneksi._NEWLINE_DDR oli Saksan liittotasavaltaan n\xc3\xa4hden taloudellisesti heikko. Suunnitelmatalouteen kohdistetusta kritiikist\xc3\xa4 huolimatta DDR:\xc3\xa4\xc3\xa4 pidettiin yleisesti taloudeltaan vahvimpana it\xc3\xa4blokin maana, koska saksalaisten koulutustaso, ty\xc3\xb6voiman yleinen osaamistaso ja teknologia olivat parempia kuin muualla It\xc3\xa4-Euroopassa._NEWLINE_Erich Honecker otti vallan Walter Ulbrichtilt\xc3\xa4 vallankaappausmaisella operaatiolla vuonna 1971._NEWLINE_Ennen 1970-lukua Saksan liittotasavallan virallinen linja seurasi niin sanottua Hallsteinin doktriinia, jonka mukaan DDR:\xc3\xa4\xc3\xa4 ei tunnustettu, eik\xc3\xa4 Liittotasavalta solminut diplomaattisuhteita sellaisten valtioiden kanssa, jotka olivat tunnustaneet DDR:n, Neuvostoliittoa lukuun ottamatta. Willy Brandtin uusi id\xc3\xa4npolitiikka (Ostpolitik) johti kuitenkin lopulta siihen, ett\xc3\xa4 molemmat maat solmivat vuonna 1972 perussopimuksen, jolla ne tunnustivat toisensa._NEWLINE_Saksan liittokansleri Helmut Kohl kutsui DDR:n johtajan Erich Honeckerin vierailemaan liittotasavallassa 1982. Vierailu oli l\xc3\xa4hell\xc3\xa4 toteutua 1984, mutta neuvostoliittolaiset eiv\xc3\xa4t antaneet silloin lupaa. Mihail Gorbat\xc5\xa1ovin tultua NL:n johtajaksi  Saksojen johtajien ainoa tapaaminen toteutui elokuussa 1987 Bonnissa, tosin ty\xc3\xb6vierailuna. Kansallislauluja ei soitettu eik\xc3\xa4 virallinen protokolla noudattanut valtiojohtajien muotoa. Honecker k\xc3\xa4vi my\xc3\xb6s sek\xc3\xa4 synnyinseudullaan Saarlandissa ett\xc3\xa4 Esseniss\xc3\xa4 ja M\xc3\xbcncheniss\xc3\xa4. Vierailua televisioitiin suorana my\xc3\xb6s DDR:ss\xc3\xa4.\n_START_SECTION_\nTakaisin yhdeksi Saksaksi\n_START_PARAGRAPH_\nElokuussa 1989 Unkari poisti rajoitukset maahan tulolta ja maasta poistumiselta, jolloin monet it\xc3\xa4saksalaiset p\xc3\xa4\xc3\xa4siv\xc3\xa4t pakenemaan l\xc3\xa4nteen ylitt\xc3\xa4m\xc3\xa4ll\xc3\xa4 niin sanotun vihre\xc3\xa4n rajan Unkariin ja sielt\xc3\xa4 eteenp\xc3\xa4in Saksan liittotasavaltaan. Monet muut taas osoittivat rauhanomaisesti mielt\xc3\xa4\xc3\xa4n valtaa pit\xc3\xa4nytt\xc3\xa4 Sosialistista Yhten\xc3\xa4isyyspuoluetta vastaan. N\xc3\xa4m\xc3\xa4 mielenosoitukset johtivat lopulta Honeckerin eroon ja h\xc3\xa4net korvasi lyhyen aikaa hallinnut DDR:n viimeiseksi varsinaiseksi johtajaksi j\xc3\xa4\xc3\xa4nyt Egon Krenz. _NEWLINE_Berliinin muuri murtui 9. marraskuuta 1989 G\xc3\xbcnter Schabowskin ilmoitettua televisiossa, ett\xc3\xa4 rajan voi vapaasti ylitt\xc3\xa4\xc3\xa4. Sen j\xc3\xa4lkeen mureni nopeasti my\xc3\xb6s koko DDR:n yhteiskuntaj\xc3\xa4rjestelm\xc3\xa4. Saksojen yhdistymisen ajatus voitti yritykset luoda demokraattinen DDR. Neuvotteluja k\xc3\xa4ytiin Saksojen ja vanhojen toisen maailmansodan voittajavaltioiden kesken, ja yhdistymisen pelis\xc3\xa4\xc3\xa4nn\xc3\xb6t sovittiin. DDR:ss\xc3\xa4 pidettiin 25. maaliskuuta 1990 monipuoluevaalit, joissa kysymys Saksojen yhdistymisest\xc3\xa4 nousi t\xc3\xa4rkeimm\xc3\xa4ksi vaaliteemaksi. Vaaleissa valittu parlamentti hyv\xc3\xa4ksyi ensin Saksojen v\xc3\xa4lisen valuuttaunionin ja sitten Saksan yhdistymisen. Se p\xc3\xa4\xc3\xa4tti my\xc3\xb6s, ett\xc3\xa4 Saksan liittotasavallan lains\xc3\xa4\xc3\xa4d\xc3\xa4nt\xc3\xb6 tuli voimaan my\xc3\xb6s DDR:ss\xc3\xa4. Sopimus maiden yhdistymisest\xc3\xa4 tuli voimaan 3. lokakuuta 1990, jolloin DDR:n alue tuli osaksi Saksan liittotasavaltaa ja samalla my\xc3\xb6s Euroopan unionia._NEWLINE_Pitk\xc3\xa4\xc3\xa4n yhdistymisen j\xc3\xa4lkeenkin it\xc3\xa4isten ja l\xc3\xa4ntisten osien v\xc3\xa4lill\xc3\xa4 on vallinnut monenlaisia eroja \xe2\x80\x93 el\xc3\xa4m\xc3\xa4ntyyli, poliittiset aatteet ja varallisuus ovat viel\xc3\xa4kin erilaisia Saksan eri osissa ja yleisesti on puhuttu osseista ja wesseist\xc3\xa4. Toisaalta my\xc3\xb6s pohjois- ja etel\xc3\xa4saksalaisten v\xc3\xa4lill\xc3\xa4 on merkitt\xc3\xa4vi\xc3\xa4 eroja. Uusissa osavaltioissa taloudellinen eriarvoisuus on ollut vanhaa l\xc3\xa4nsipuolta suurempaa. Ty\xc3\xb6tt\xc3\xb6myys, k\xc3\xb6yhyys ja muut sosiaaliset ongelmat ovat luoneet pohjaa \xc3\xa4\xc3\xa4riliikkeiden l\xc3\xa4ntisi\xc3\xa4 alueita vahvemmalle jalansijalle. Lis\xc3\xa4ksi Saksojen yhdentyminen heikensi Saksan talouskasvua, koska entisen DDR:n j\xc3\xa4lleenrakennus vei niin paljon varoja. Uudelleenperustettu Treuhand-organisaatio yksityisti suurimman osan entisen DDR:n teollisuudesta ja tuotantolaitoksista, mink\xc3\xa4 j\xc3\xa4lkeen monet niist\xc3\xa4 lakkautettiin.\n_START_SECTION_\nTalous\n_START_PARAGRAPH_\nDDR:n merkitt\xc3\xa4vimpi\xc3\xa4 perustuotteita olivat vehn\xc3\xa4, ruis, ohra, kaura, sokerijuurikas, peruna, ruskohiili, rauta, kupari, tina ja kaliumsuolat. Maan p\xc3\xa4\xc3\xa4elinkeinoja ja merkitt\xc3\xa4vimpi\xc3\xa4 vientituotteita olivat koneenrakennus, s\xc3\xa4hk\xc3\xb6teknisten ja optisten laitteiden valmistus sek\xc3\xa4 tekstiili-, kemian- ja paperiteollisuus. Maassa korostettiin joka k\xc3\xa4\xc3\xa4nteess\xc3\xa4 sen sosialistista luonnetta. Valtio ohjaili kaikkea tuotantoa ja kauppaa sek\xc3\xa4 omisti suurimman osan kaupunkiasunnoista. _NEWLINE_Ennen vuotta 1945 Saksan it\xc3\xa4inen alue oli ollut p\xc3\xa4\xc3\xa4osin maatalousvaltaista, eik\xc3\xa4 siell\xc3\xa4 ligniitti\xc3\xa4 ja kaliumhydroksidi\xc3\xa4 lukuun ottamatta ollut liiemmin luonnonvaroja. N\xc3\xa4in se ei erityisen hyvin sopinut Neuvostoliiton suunnitelmiin raskaan teollisuuden kehitt\xc3\xa4miseksi 1950- ja 1960-luvuilla. Oderille Eisenh\xc3\xbcttenstadtiin ja l\xc3\xa4nsiosaan Calbeen rakennettiin rauta- ja ter\xc3\xa4steollisuutta. Tavoitteena oli tehd\xc3\xa4 maasta omavarainen raudan ja ter\xc3\xa4ksen suhteen, mutta raaka-aineita jouduttiin tuomaan mittavia m\xc3\xa4\xc3\xa4ri\xc3\xa4 Puolasta ja Ukrainasta. 1960- ja 1970-luvuilla DDR tuli entist\xc3\xa4 riippuvaisemmaksi Neuvostoliitosta Volgan-Uralin \xc3\xb6ljyn ja kaasun tuonnin my\xc3\xb6t\xc3\xa4. Uusien valtionrajojen my\xc3\xb6t\xc3\xa4 merkitt\xc3\xa4v\xc3\xa4t satamat, Hampuri ja Stettin olivat j\xc3\xa4\xc3\xa4neet Saksan liittotasavallalle ja Puolalle, mink\xc3\xa4 johdosta Rostockin ja Stralsundin satamia kehitettiin ja maantie- ja rautatieverkkoa parannettiin._NEWLINE_Stalinin kuoltua ja Hru\xc5\xa1t\xc5\xa1ovin noustua valtaan 1959 Neuvostoliitossa p\xc3\xa4\xc3\xa4tettiin talouspolitiikasta, jonka mukaan it\xc3\xa4blokin maiden tuli olla omavaraisia. DDR:ss\xc3\xa4 piti erikoistua tietylle teollisuudenalalle tuotantoon sosialistimaiden markkinoille. Ruskohiilen tuotanto kasvoi nopeasti ja s\xc3\xa4hk\xc3\xb6ist\xc3\xa4minen edistyi merkitt\xc3\xa4v\xc3\xa4sti. Kemianteollisuus tuotti laajamittaisesti erilaisia tuotteita ja etenkin Stassfurtin l\xc3\xa4hist\xc3\xb6lle syntyi kaliumteollisuutta. Kaupunkeihin perustettiin suuria valtion omistamia kone-, ty\xc3\xb6kalu-, optiikka-, laite-, s\xc3\xa4hk\xc3\xb6tarvike- ja elektroniikkateollisuuslaitoksia. Yhteinen kieli Saksan liittotasavallan kanssa helpotti tutkimus- ja kehitystoimintaa.\n_START_SECTION_\nVolkspolizei\n_START_PARAGRAPH_\nDDR:n poliisi oli Volkspolizei. Neuvostoliiton sotilashallinto perusti omalla miehitysalueellaan poliisivoimat jo 1945 entisist\xc3\xa4 Wehrmachtin upseereista, jotka olivat k\xc3\xa4\xc3\xa4ntyneet tukemaan kommunismia. Kev\xc3\xa4\xc3\xa4ll\xc3\xa4 1949 poliisista puhdistettiin kaikki ep\xc3\xa4toivottu henkil\xc3\xb6st\xc3\xb6, entiset sotilaat, sotavangit ja l\xc3\xa4nnest\xc3\xa4 tulleet. 1950-luvulle menness\xc3\xa4 DDR:ss\xc3\xa4 oli jo tehokkaat turvajoukot, vaikkei Saksoilla ollutkaan armeijoita._NEWLINE_Poliisilla oli sotilaskoulutus ja sotilasarvot ja he toimivat lis\xc3\xa4ksi rajavartijoina Saksojen v\xc3\xa4lisell\xc3\xa4 rajalla. Poliisi oli suoraan sis\xc3\xa4ministeri\xc3\xb6n alainen ja toimi yhteisty\xc3\xb6ss\xc3\xa4 tiedustelupalvelu Stasin kanssa. Poliisilla oli omat ilmiantajansa, joiden tietoja tarkistettiin Stasin kanssa. Poliisin j\xc3\xa4senet p\xc3\xa4\xc3\xa4siv\xc3\xa4t erikoiskauppoihin, jotka olivat tavalliselta kansalta suljetut ja saivat useimpia muita kansalaisia paremman asunnon._NEWLINE_Ensimm\xc3\xa4inen Volkspolizein voimann\xc3\xa4yte oli kes\xc3\xa4kuun 1953 mellakoiden kukistaminen It\xc3\xa4-Berliiniss\xc3\xa4. Neuvostoarmeijan panssareiden tukemana 50 ihmist\xc3\xa4 surmattiin ty\xc3\xb6l\xc3\xa4isten mielenosoitusta tukahdutettaessa. Berliinin muurin rakentamisen j\xc3\xa4lkeen poliisi valvoi rajaa Berliiniss\xc3\xa4 ja pyrki est\xc3\xa4m\xc3\xa4\xc3\xa4n loikkaukset l\xc3\xa4nteen. Ensimm\xc3\xa4inen loikkausta yritt\xc3\xa4nyt ammuttiin Berliinin muurille 24. elokuuta 1961. Poliisin valtuuksia laajennettiin 1968, jolloin poliisin teht\xc3\xa4v\xc3\xa4ksi annettiin my\xc3\xb6s \xe2\x80\x9dsosialististen saavutusten, vapaan el\xc3\xa4m\xc3\xa4n ja luovan ty\xc3\xb6n suojelu\xe2\x80\x9d. T\xc3\xa4m\xc3\xa4n j\xc3\xa4lkeen poliisi saattoi perustella kaikkia tekemisi\xc3\xa4\xc3\xa4n lain avulla._NEWLINE_Stasin ja Volkspolizein pelon v\xc3\xa4istyess\xc3\xa4 1989 ennen melkein rikoksettoman DDR:n rikollisuus kasvoi r\xc3\xa4j\xc3\xa4hdysm\xc3\xa4isesti, eik\xc3\xa4 valmistautumaton Volkspolizei kyennyt vastaamaan. Leipzigiss\xc3\xa4 vakavien rikosten m\xc3\xa4\xc3\xa4r\xc3\xa4 nousi 1989\xe2\x80\x931990 per\xc3\xa4ti 540\xc2\xa0%._NEWLINE_Saksan yhdistymisen j\xc3\xa4lkeen suuri osa Volkspolizein j\xc3\xa4senist\xc3\xa4 koulutettiin uudelleen Saksan poliisivoimiin.\n_START_SECTION_\nStasi\n_START_PARAGRAPH_\nStasi, Ministerium f\xc3\xbcr Staatssicherheit oli DDR:n turvallisuus- ja tiedusteluorganisaatio, ja sit\xc3\xa4 pidettiin yhten\xc3\xa4 maailman tehokkaimmista tiedustelupalveluista. Stasi perustettiin 1950 ja se j\xc3\xa4rjestettiin Neuvostoliiton KGB:n mukaan, historiallisen esikuvan ollessa Neuvostoliiton ensimm\xc3\xa4inen salainen poliisi, vuonna 1917 perustettu T\xc5\xa1eka. Stasin teht\xc3\xa4v\xc3\xa4n\xc3\xa4 DDR:n rajojen sis\xc3\xa4ll\xc3\xa4 oli ulkomaalaisvalvonnan lis\xc3\xa4ksi eritt\xc3\xa4in laajalle ulottunut omien kansalaisten seuraaminen. T\xc3\xa4ll\xc3\xa4 pyrittiin ensisijaisesti kontrolloimaan kansalaisten ep\xc3\xa4sopivaa poliittista k\xc3\xa4ytt\xc3\xa4ytymist\xc3\xa4, mutta Stasin huomio kiinnittyi my\xc3\xb6s usein ihmisten arkip\xc3\xa4iv\xc3\xa4iseen kanssak\xc3\xa4ymiseen._NEWLINE_Stasin vaikutus ulottui l\xc3\xa4hes jokaiseen DDR:n yhteiskunnan alueeseen. 1989 DDR:n romahtaessa sill\xc3\xa4 oli 91\xc2\xa0000 kokop\xc3\xa4iv\xc3\xa4ist\xc3\xa4 ty\xc3\xb6ntekij\xc3\xa4\xc3\xa4 ja 300\xc2\xa0000 ilmiantajaa. T\xc3\xa4m\xc3\xa4 tarkoitti, ett\xc3\xa4 joka viideskymmenes it\xc3\xa4saksalainen oli tekemisiss\xc3\xa4 Stasin kanssa. Vuoden 1989 vallankumouksen yhteydess\xc3\xa4 kansalaiset tunkeutuivat Stasin toimistoihin, mutta viranomaiset ehtiv\xc3\xa4t tuhota suuria m\xc3\xa4\xc3\xa4ri\xc3\xa4 arkistoista. Nykyisin arkistot on avattu ja valvotut ovat saaneet huomata yst\xc3\xa4viens\xc3\xa4, perheenj\xc3\xa4sentens\xc3\xa4 ja kollegoidensa j\xc3\xa4tt\xc3\xa4neen s\xc3\xa4\xc3\xa4nn\xc3\xb6llisesti raportteja Stasille. Stasi tuki my\xc3\xb6s salaa l\xc3\xa4nness\xc3\xa4 toimivia terroristeja, kuten Punaista armeijakuntaa. N\xc3\xa4m\xc3\xa4 terroristiryhmittym\xc3\xa4t eiv\xc3\xa4t tosin olleet todellisuudessa mit\xc3\xa4\xc3\xa4n Stasin luomia kulisseja \xe2\x80\x93 p\xc3\xa4\xc3\xa4asiassa ideologisen kuilun takia tuki ei ollut l\xc3\xa4hesk\xc3\xa4\xc3\xa4n suoraa ja esimerkiksi Stasin Punaiselle Armeijakunnalle antama tuki ajoittuu l\xc3\xa4hinn\xc3\xa4 1980-luvulle, jolloin varsinaiset opiskelijaradikalismille pohjanneet ensimm\xc3\xa4isen sukupolven terroristit eiv\xc3\xa4t olleet en\xc3\xa4\xc3\xa4 mukana kuvioissa.\n_START_SECTION_\nKoulutus\n_START_PARAGRAPH_\nDDR:n perusopetuksesta huolehti 10-vuotinen yl\xc3\xa4koulu (Polytechnische Oberschule, POS). Sen nelivuotinen ala-aste vastasi Saksan liittotasavallan nelivuotista peruskoulua (Grundschule). Vuonna 1959 aloitettu peruskoulu-uudistus saatiin p\xc3\xa4\xc3\xa4t\xc3\xb6kseen 1975, jolloin DDR:n peruskoulu korvasi vanhat perus- ja yl\xc3\xa4koulut._NEWLINE_Varhaiskasvatusta antoivat jokaiselle maan lapselle avoimet seimi (Grippe, 0\xe2\x80\x933-vuotiaille) ja lastentarha (Kindergarten. 3\xe2\x80\x936-vuotiaille), joissa 1980-luvun puoliv\xc3\xa4liss\xc3\xa4 k\xc3\xa4vi noin 95 prosenttia lapsista. Oppivelvollisuus alkoi kuuden vuoden i\xc3\xa4ss\xc3\xa4 ja jatkui l\xc3\xa4pi kymmenvuotisen yl\xc3\xa4koulun. Luonnontieteellisten aineiden ja liikunnan ohella t\xc3\xa4rkeit\xc3\xa4 oppiaineita olivat tekninen k\xc3\xa4sity\xc3\xb6, tekninen piirustus, tuotannollinen ty\xc3\xb6 ja sosialistinen tuotanto. Sosialismin teemoja k\xc3\xa4siteltiin my\xc3\xb6s ala-asteella kotiseutuopissa ja yl\xc3\xa4asteella yhteiskuntaopissa: sosialismin ylivoimaisuus, dekadentin imperialismin vaarat ja propaganda sek\xc3\xa4 sosialistisen kotimaan puolustuksen v\xc3\xa4ltt\xc3\xa4m\xc3\xa4tt\xc3\xb6myys. Yhdeks\xc3\xa4nnelt\xc3\xa4 luokalta alkaen luettiin my\xc3\xb6s Marxin, Engelsin ja Leninin tekstej\xc3\xa4. Kahdeksannen luokan j\xc3\xa4lkeen, noin 14 vuoden i\xc3\xa4ss\xc3\xa4, koululaisten kuului osallistua nuorisovihkimykseen, er\xc3\xa4\xc3\xa4nlaiseen yhteiskunnan aikuistumisriittiin, jonka j\xc3\xa4lkeen nuoria alettiin teititell\xc3\xa4. Nuorisovihkimyksest\xc3\xa4 tuli niin suosittu, ett\xc3\xa4 sit\xc3\xa4 olisi haluttu jatkaa viel\xc3\xa4 Saksojen yhdistytty\xc3\xa4._NEWLINE_Erikoislahjakkuuksia alettiin testata jo lastentarhoissa ja ohjata sitten erikoiskouluihin urheilun, kielten ja matematiikan aloille. Maa k\xc3\xa4rsi ty\xc3\xb6voimapulasta, ja monet nuoret opiskelivat ammattiin ty\xc3\xb6n ohessa. Pojat saattoivat my\xc3\xb6s suorittaa pitk\xc3\xa4\xc3\xa4 asevelvollisuuttaan ammattikoulun tai lukion ohessa._NEWLINE_Valtaosa, noin 80\xe2\x80\x9390 prosenttia DDR:n koululaisista suoritti kaksivuotisen ammattitutkinnon ja vain harva lukiota vastaavan peruskoulun jatkeen (Erweiterte Oberschule), joka oli edellytys korkeakouluopinnoille. Niinp\xc3\xa4 korkeakouluopiskelijoiden m\xc3\xa4\xc3\xa4r\xc3\xa4 ei lis\xc3\xa4\xc3\xa4ntynyt merkitt\xc3\xa4v\xc3\xa4sti kuten Saksan Liittotasavallassa. Korkeakouluopintoihin hakevalta miehelt\xc3\xa4 edellytettiin sitoutumista v\xc3\xa4hint\xc3\xa4\xc3\xa4n kolmeksi vuodeksi armeijan palvelukseen. Korkeakouluopiskelun alussa yliopisto ehdotti tulevaa ty\xc3\xb6skentelypaikkakuntaa, jonne opiskelija sitoutui valmistuttuaan asettumaan. Kilpaurheilijoita koulutettiin Leipzigin liikuntatieteellisess\xc3\xa4 korkeakoulussa (Deutsche Hochschule f\xc3\xbcr Sport und K\xc3\xb6rperkultur, DHFK), hallintovirkamiehi\xc3\xa4 Karl Marxin puolueakatemiassa._NEWLINE_Muiden sosialistimaiden tavoin Neuvostoliiton Komsomolin kaltaisella nuorisoj\xc3\xa4rjest\xc3\xb6ll\xc3\xa4 oli vahva asema koulumaailmassa: pian koulunsa aloitettuaan jokainen lapsi liittyi Ernst Th\xc3\xa4lmannin mukaan nimettyyn pioneerij\xc3\xa4rjest\xc3\xb6\xc3\xb6n. Paikkakunnan teollisuusty\xc3\xb6ntekij\xc3\xb6ist\xc3\xa4 kootut \xe2\x80\x9dkummiryhm\xc3\xa4t\xe2\x80\x9d (Arbeitsgemeinschaft) tutustuttivat koululaisia ty\xc3\xb6el\xc3\xa4m\xc3\xa4\xc3\xa4n. My\xc3\xb6s kansanarmeijan edustajat harjoittivat kouluissa kummitoimintaa. 1980-luvulla DDR:ss\xc3\xa4, Unkarissa ja T\xc5\xa1ekkoslovakiassa lasten vanhempia alettiin osallistaa lastensa koulunk\xc3\xa4yntiin. Saksan demokraattisessa tasavallassa joka nelj\xc3\xa4s koululaisten \xc3\xa4iti oli jotenkin mukana koulun ty\xc3\xb6ss\xc3\xa4. Maassa toimi my\xc3\xb6s Neuvostoliiton mallin mukaisia vanhempien yliopistoja, jotka tarjosivat lapsiperheille tietoa kasvatusasioista muun muassa luentojen ja kirjallisuuden muodossa.\n_START_SECTION_\nMusiikki\n_START_PARAGRAPH_\nYhtyeiden oletettiin laulavan saksaksi. Sanoitukset tarkastettiin vahingollisen materiaalin varalta ja ep\xc3\xa4suotavat sanoitukset saattoivat johtaa yhtyeen kielt\xc3\xa4miseen. Vuonna 1980 ensimm\xc3\xa4isen\xc3\xa4 merkitt\xc3\xa4v\xc3\xa4n\xc3\xa4 l\xc3\xa4ntisen\xc3\xa4 rockyhtyeen\xc3\xa4 It\xc3\xa4-Berliiniss\xc3\xa4 soitti l\xc3\xa4nsisaksalainen Tangerine Dream -yhtye, jonka instrumentaalimusiikkia ei pidetty \xe2\x80\x9dvaarallisena\xe2\x80\x9d. L\xc3\xa4nsivaikutteet olivat helposti tavoitettavissa, koska l\xc3\xa4nsisaksalaisten radio- ja televisiol\xc3\xa4hetykset olivat kuultavissa it\xc3\xa4isess\xc3\xa4 Saksassa. T\xc3\xa4m\xc3\xa4 johti siihen, ett\xc3\xa4 underground-yhtyeet muistuttivat tyylilt\xc3\xa4\xc3\xa4n l\xc3\xa4ntisi\xc3\xa4 yhtyeit\xc3\xa4.\n_START_SECTION_\nNostalgia\n_START_PARAGRAPH_\nIt\xc3\xa4saksalainen kulutuskulttuuri on yhdistyneess\xc3\xa4 Saksassa noussut tietynlaiseen kulttiasemaan. Nostalgia on saanut entiset it\xc3\xa4saksalaiset muistelemaan lapsuuttaan ja nuoruuttaan t\xc3\xa4ysin erilaisessa valtiossa. Ostalgiaksi kutsuttu ilmi\xc3\xb6 saa ihmiset ker\xc3\xa4\xc3\xa4m\xc3\xa4\xc3\xa4n erilaisia DDR-muistoesineit\xc3\xa4 \xe2\x80\x93 ruokapaketeista Trabanteihin. N\xc3\xa4m\xc3\xa4 esineet muistuttavat entisi\xc3\xa4 DDR:n kansalaisia ymp\xc3\xa4rist\xc3\xb6st\xc3\xa4, jossa he varttuivat._NEWLINE_Osittain ilmi\xc3\xb6\xc3\xb6n liittyvi\xc3\xa4 tunteita voi havainnoida Wolfgang Beckerin vuonna 2003 ensi-iltansa saaneessa elokuvassa Goodbye Lenin.\n_START_SECTION_\nUrheilu\n_START_PARAGRAPH_\nUrheilussa oli ideologisesti t\xc3\xa4rke\xc3\xa4\xc3\xa4 osoittaa sosialistinen paremmuus kansainv\xc3\xa4lisess\xc3\xa4 kilpailutoiminnassa. DDR verraten pienen\xc3\xa4 maana menestyi hyvin olympia- ja maailmanmestaruustasolla erityisesti py\xc3\xb6r\xc3\xa4ilyss\xc3\xa4, painonnostossa, uinnissa, nyrkkeilyss\xc3\xa4, luistelussa, yleisurheilussa ja useissa talviurheilulajeissa kuten taitoluistelussa muiden muassa Katarina Witt. K\xc3\xa4sipallo oli suosituin palloilulaji ja sit\xc3\xa4 seurasi jalkapallo. Menestyneimpi\xc3\xa4 jalkapalloseuroja olivat Berliner FC Dynamo, Dynamo Dresden, 1. FC Magdeburg, FC Carl Zeiss Jena, FC Hansa Rostock ja 1. FC Lokomotive Leipzig. Tunnetuimpiin jalkapalloilijoihin kuuluivat muiden muassa Thomas Doll sek\xc3\xa4 my\xc3\xb6hemmin yhdistyneen Saksan riveiss\xc3\xa4 Euroopan mestaruuden voittanut Matthias Sammer. DDR menestyi vuoden 1974 jalkapallon MM-kisoissa sijoittumalla kuudenneksi voittamalla muiden muassa maailmanmestariksi nousseen is\xc3\xa4nn\xc3\xa4n Saksan liittotasavallan 1-0 alkulohkossa._NEWLINE_DDR tuli tunnetuksi erilaisten doping-aineiden valtaisasta ja organisoidusta k\xc3\xa4yt\xc3\xb6st\xc3\xa4 urheilutulosten parantamiseksi. DDR:n valtio tuki urheilua ja doping-tutkimusta avok\xc3\xa4tisesti er\xc3\xa4\xc3\xa4nlaisena propagandan keinona, siit\xc3\xa4 alkaen kun DDR hyv\xc3\xa4ksyttiin my\xc3\xb6s Kansainv\xc3\xa4lisen olympiakomitean j\xc3\xa4seneksi 1965 (j\xc3\xa4senyys p\xc3\xa4\xc3\xa4ttyi 1990). DDR:n luhistumisen j\xc3\xa4lkeen entiset urheilijat ovat my\xc3\xb6s nostaneet oikeusjuttuja hormoneiden heille aiheuttamista ongelmista. Muiden muassa er\xc3\xa4\xc3\xa4t it\xc3\xa4saksalaiset naiskuulanty\xc3\xb6nt\xc3\xa4j\xc3\xa4t ovat tulleet tunnetuiksi mieheksi vaihtuneesta sukupuolestaan.\n_START_SECTION_\nV\xc3\xa4est\xc3\xb6\n_START_PARAGRAPH_\nSuurin osa Saksan demokraattisen tasavallan v\xc3\xa4est\xc3\xb6st\xc3\xa4 oli saksalaisia. Maan t\xc3\xa4rkein kansallinen v\xc3\xa4hemmist\xc3\xb6 oli slaavilaiset sorbit eli vendit Puolan rajan l\xc3\xa4heisyydess\xc3\xa4. _NEWLINE_DDR:n kansalaisten lis\xc3\xa4ksi maassa asui ven\xc3\xa4l\xc3\xa4isi\xc3\xa4 ja muita Neuvostoliiton v\xc3\xa4est\xc3\xb6ryhmi\xc3\xa4.'